کیڵنێت
کیڵنێت () گرووپێکی ھاککەری ڕووسین کە کاریان ھێرشکردنە سەر ماڵپەڕە حوکومییەکان و کۆمپانیا تایبەتەکانە لە نێویاندا ماڵپەڕە حکومییەکانی وڵاتانی ناتۆ، گرووپەکە لە دەوروبەری مانگی ئازاری ٢٠٢٢ دامەزراوە.

ئاگادارییەکانی پێنج چاو 
ھاوپەیمانی ھەواڵگریی پێنج چاو لە مانگی نیسانی ٢٠٢٢ ھۆشدارییەکی لەسەر گرووپەکانی ڕووسیا، لەنێویاندا کیڵنێت، بڵاوکردەوە.

ھێرشەکان

ڕۆمانیا 
کیڵنێت لە پشت ھێرشەکانی سەر ماڵپەڕەکانی حکوومەتی ڕۆمانیا بوو کە لە ٢٩ی نیسانی ٢٠٢٢ تا ١ی ئایاری ٢٠٢٢ ئەنجامدرا.

مۆلدۆڤا 
تەقینەوەکان لە ترانسنیستریا، خزمەتگوزاری زانیاری و ئاسایشی کۆماری مۆڵدۆڤا ڕای گەیاند کە گرووپی ھاککەری کیڵنێت زنجیرەیەک ھێرشی ئەلیکترۆنییان لە دەرەوەی وڵاتەوە بۆ سەر ماڵپەڕەکانی دەسەڵات و دامەزراوە فەرمییەکانی مۆڵدۆڤا دەستپێکردووە. ئەمەش چەند ڕۆژێک دوای ھێرشکردنە سەر ماڵپەڕە ڕۆمانییەکان بوو.

کۆماری چیک 
کیڵنێت بەرپرسیارێتی ھێرشەکانی سەر وێب سایتەکانی دامەزراوە دەوڵەتییەکانی چیکی لە نیسانی ٢٠٢٢ گرتە ئەستۆ.

لیتوانیا 
گرووپەکە بەرپرسیارێتی ھێرشەکانی دژی ژێرخانی تۆڕەکانی لیتوانیا لە ئەستۆ گرت. ئاماژەیان بەوەشکردووە، ھێرشە ئەلیکترۆنییەکانی سەر لیتوانیا وەک تۆڵەسەندنەوەیەک بووە لەوەی کە گواستنەوەی کاڵاکانی بۆ ناوچەی کالینینگرادی ڕووسیا ڕاگرتووە.

نەرویج 
گرووپەکە لە ڕێگەی ھێرشە جۆراوجۆرەکانی DDoS لە ٢٨ی حوزەیرانی ٢٠٢٢ ڕێکخراوەکانی نەرویجی کردە ئامانج. دەسەڵاتی ئاسایشی نیشتمانی نەرویج دەڵێت ھیچ زانیارییەکی تایبەت نەبراوە.

ویلایەتە یەکگرتووەکان 
لە ١ی ئابی ٢٠٢٢، گرووپەکە و دامەزرێنەرەکەی بەناوی "Killmilk" بەرپرسیارێتی ھێرشێکی ئەلیکترۆنییان بۆ سەر کۆمپانیای بەرگریی ئەمریکیی لۆکھید مارتن گرتە ئەستۆ، وەک تۆڵەسەندنەوەیەک کە سیستەمی ھایمارس درا بە ئوکراینا. گرووپەکە ڕای گەیاند کە کۆمپانیای لۆکھید مارتن "سپۆنسەری ڕاستەقینەی تیرۆری جیھانییە" و "بەرپرسە لە مردنی ھەزاران و ھەزاران مرۆڤ" کیلمیلک وتی؛ ھێرشەکە سیستەمی بەرھەمھێنانی لۆکھید مارتن و ھەروەھا زانیارییەکانی سەبارەت بە کارمەندانی کۆمپانیاکە کردووەتە ئامانج بۆ ئەوەی "گۆشەگیرییان بکات و لە سەرانسەری جیھاندا لەناوببرێن!". لە ١٠ی تشرینی یەکەمی ٢٠٢٢ ھێرش کرایە سەر چەندین ماڵپەڕی فڕۆکەخانەی ئەمریکا.

سەرچاوەکان 

لەشکرکێشی ڕووسیا بۆ سەر ئوکراینا ٢٠٢٢
ھاککردن لە دەیەی٢٠٢٠
باندەکانی ھێرشی ئەلیکترۆنی